Languij a hAfrika

Piipl taak bout tuu touzn languij ina hAfrika. Di languijdem muosli bilang ina faib mieja languij fambili : Naija-Kanggo, hAfro-hIejiatik, Koi-San, Nailo-Sa'aaran, ah hAschroniijan.

Naija-Kanggo languij taak ina muos a Sob-Sa'aaran Afrika, ah a praps wan a di muos daivoers languij fambili ina di wol. Di fambili hingkluud tuu mieja branch: Naija-Kanggo A ah Naija Kanggo B, we nuo az Bantu tu. Di faama taak pah di Wes Afrikan kuos, ah Jumiekan akchuali get nof a igrama ah ab wah fier amount a wod frah demaya languij. Wan egzampl a "niam", frah Twi eniam, ar Wolof nyam. Bantu taak ina di res a sob-Sa'aaran Afrika, ah ingkluud uoliip a repiutebl Afrikan languij, laka Suayili, Kikonggo, ah Zuulu. Alduo deh no ab az griet a himpak pah Jumiekan az Naija-Kanggo A languij, soh fyuu wod we yuuz bai Konggo piipl uu chried wid di Yuropiandem ina Jumiekan languij, laka di wod "kombolo" frah Kikonggo kombula.

Ina naat ah naatwes Afrika, hAfro-hIejiatik languijdem taak aaluoba. Deh ingkluud Arabik, Iityuopian, di Boerba languijdem, Hausa, ah Somali.

Di Koisan languij taak ina soutwes Afrika, ina di riijan a di Kala'aari Dezat. Deh bes nuo fi di yuus a klik kansanant az fuoniim, we rait wid leta laka ǃ ah ǂ.

A Nailo-Sa'aaran languij taak ina nof paat a Naat Afrika, muosli rong di opa paat a di Nail ah Chari Riba.

Aschroniijan languij taak pah di ailan a Madagiaska.

Indo-Yuropiyan languijdem, we kyaa gaa hAfrika juurin di koluonial piiriad, laka hIngglish, French, Puotigiis, ah Panish, yuuz az linggua frangka. Aalso, Afrikaans, we taak ina Sout Afrika, a waneda Yuropiyan languij ina hAfrika.

Category:Afrika
Category:Languij a hAfrika
Category:Languij